**CAESAR** (lühend prantsuse keelest *CAmion Equipé d'un Système d'ARtillerie*) on Prantsusmaal toodetud liikurhaubits. Haubits tulistab NATO standardile vastavaid 155 mm mürske olenevalt variandist kuni 55 km kaugusele. CAESAR-it pakutakse erinevate veermikega, aga esimesed Prantsuse armee jaoks toodetud eksemplarid olid Renault veoki šassiil.

Kirjeldus
---------

Renault Sherpa 5 taktikalised veokid parklas.
CAESAR on esimene liikurhaubits, mille veermik pärineb veoautolt. Haubitsa alusraamiks on kas Renault Sherpa 5 kuuerattaveo või Tatra T815-7 kaheksarattaveoga veoki šassii. Prototüüp ehitati Mercedes-Benz Unimogi kuuerattaveolisele veermikule ja ekspordiks mõeldud CAESAR-id kasutavad sageli mõnda tellijariigi kohaliku veokitootja alusvankrit. Veokišassii kompaktsus ja kergus muudab võimalikuks haubitsa transportimise mõne taktikalise transpordilennukiga nagu C-130 või A400M.

Kõik CAESAR-i variandid kannavad masina tagaosas 155 mm 52 kaliibri pikkuse vintrauaga haubitsat. Sellest saab lasta NATO standardile vastavaid 155 mm mürske, sealhulgas reaktiivmürske. Laskemoona kandevõime oleneb veermikust – Renault 6x6 alusvankriga variant suudab kanda 18 mürsku, Tatra 8x8 veermikule ehitatud CAESAR-id varustatakse aga 36 mürsuga. Viimane mahutab samuti hüdraulilised abimehhanismid mürskude ja nende viskelaengute laadimise hõlbustamiseks.

Ainult haubitsa kabiini kaitseb soomus, sestap on pearelv ja seda laskeasendis mehitavad sõdurid kildude ja kuulide eest kaitseta. Soomuskaitse asemel on rõhk mobiilsusel – laskepositsioonilt õigel ajal lahkumine väldib vastase suurtükiväe vastulöök. Ümberpositsioneerimise käigus varjub meeskond soomuskabiini, mis kaitseb läheduses lõhkevate mürskude, rakettide ja teiste lõhkekehade vastu. CAESAR-i laskevalmis seadmine võtab 60 sekundit ja positsioonilt saab lahkuda 40 sekundit peale viimast lasku.

Ajalugu
-------

Unimogi šassiil CAESAR sõidab Lausanne'i polügoonil.
CAESAR arendati välja 1990. aastatel Prantsuse riigile kuuluvas relvafirmas GIAT. Haubitsat esitleti avalikkusele esimest korda 1994. aastal. Neli aastat hiljem hakati tootmiseelset mudelit katsetama Prantsuse maaväes.

CAESAR võeti relvastusse 2000. aastate alguses ja kaheksa eksemplari teenisid aastakümne lõpus Prantsuse armeed Afganistani sõjas. Lisaks Afganistanile rakendas Prantsuse armee CAESAR-it veel Liibanoni lõunaosas ÜRO rahuvalvejõudude koosseisus, Malis ja Iraagis.

Tai armee kasutas CAESAR-it Kambodža BM-21 Gradide vastu ja armee väitel õnnestus neil hävitada kaks või enam Gradi. Samuti rakendas Saudi Araabia CAESAR-eid Jeemeni kodusõjas.

Prantsusmaa lubas alates 2022. aasta maist annetada Ukrainale kokku 30 CAESAR-it. Taani loovutas Ukrainale kõik 19 relvastuses olevat Tatra šassiil CAESAR-it. Ukraina CAESAR-id osalesid alates nende tarnest lahingutegevuses, sealhulgas Maosaare lahingus. Visuaalselt kinnitatud andmetel oli Ukraina 8. septembriks 2023 kaotanud viis CAESAR-it, sealhulgas ühe Taani annetatud Tatra 8x8 veermikuga mudeli.

Nexter alustas 19. veebruaril 2022 uue liikurhaubitsa variandi välja töötamist, mille tähistus on CAESAR NG. Masinal on uus, senisest mobiilsem kuuerattaveoga šassii, parema soomuskaitsega kabiin ja täiustatud tulejuhtimissüsteem. Pearelva uuendused ei puuduta, fookus on CAESAR-i mobiilsusel ja soomuskaitsel.

Kasutajad
---------

### Praegused

* Indoneesia
* Maroko
* Prantsusmaa
* Saudi Araabia
* Tai
* Ukraina

### Endised

* Taani

Viited
------

1. ↑  ЗМІ Франції показали роботу переданих САУ CAESAR. *Мілітарний*. Vaadatud 4. veebruaril 2023.
2. 1 2 3 4 5 6 7 8 9 10 11 12 13 14 15 16 17 18  CAESAR 155 mm Self-Propelled Gun-Howitzer. *Military Today*. Vaadatud 6. septembril 2023.
3. 1 2 3 4 5 6 7 8 9 10 11 12 13 14 15  CAESAR 8x8 155 mm Self-Propelled Gun-Howitzer. *Military Today*. Vaadatud 6. septembril 2023.
4. ↑  Nexter Systems CAESAR 155 mm self-propelled gun (France), Self-propelled guns and howitzers (wheeled). *Jane's Armour and Artillery*. Vaadatud 5. jaanuaril 2011.
5. ↑  Merchet, Jean-Dominique. (29. juuni 2009). La France va envoyer des CAESAR en Afghanistan]. *Libération*. Vaadatud 29. juunil 2009.
6. ↑  Belan, Guillaume. (17. jaanuar 2013). Mali: VBCI et Caesar engagés dans l'opération Serval. *FOB – Forces Operations Blog*. Vaadatud 5. novembril 2014.
7. ↑  Mossoul: le Charles de Gaulle manque le début de l'offensive. *Ouest-France.fr*. Vaadatud 17. oktoobril 2016.
8. ↑  Welch, Jason. (18. detsember 2018). Firebase Saham: A day in the life of joint-artillerymen securing the Iraq border. *The United States Army*. Vaadatud 8. septembril 2023.
9. ↑  Artillery: Caesar Gets Bulletproof, Just In Case. *RP Defense*. Vaadatud 8. septembril 2023.
10. ↑  Lough, Richard, & Irish, John. (15. aprill 2019). French-made tanks and howitzer canons used in Yemeni war: Disclose. *Reuters*. Vaadatud 8. septembril 2023.
11. ↑  Rose, Michel, Vidalon, Dominique, & Polityuk, Pavel. (31. jaanuar 2023). France to send 12 additional Caesar howitzers to Ukraine. *Reuters*. Vaadatud 8. septembril 2023.
12. ↑  Powis, Gaétan. (28. aprill 2023). Les CAESAr danois sont déployés en Ukraine. *Air et Cosmos*. Vaadatud 8. septembril 2023.
13. ↑  Romaniuk, Roman. (13. veebruar 2023). Bohdana's first battle. How a Ukrainian Self-Propelled Howitzer forced the Russians to make a "gesture of goodwill" at Zmiinyi Island. *Ukrainska Pravda*. Vaadatud 8. septembril 2023.
14. ↑  Attack On Europe: Documenting Ukrainian Equipment Losses During The Russian Invasion Of Ukraine. *Oryx*. Vaadatud 8. septembril 2023.
15. ↑  Nexter from France launches development of CAESAR 6x6 Mark II 155mm self-propelled howitzer. *Army Recognition*. Vaadatud 8. septembril 2023.
16. ↑  CAESAR: Головнокомандувач ЗСУ показав артилеристів на французьких САУ. *Мілітарний*. Vaadatud 26. mail 2022.